



PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

            DE DISCIPLINĂ ŞI IMUNITĂŢI
	
	               Bucureşti, 5 aprilie 2016
                  Nr. Plx.  117/2016


A V I Z 

asupra propunerii legislative privind realizarea Muzeului Dictaturii Comuniste

în imobilul "Casa radio " situat în Bucureşti, str. Ştirbei Vodă nr.174-176 sector 1

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, cu propunerea legislativă privind realizarea Muzeului Dictaturii Comuniste în imobilul  "Casa radio " situat în București, str. Știrbei Vodă nr. 174-176 sector 1,  trimisă cu adresa nr. Plx. 117 din 29 martie 2016, înregistrată în cadrul Comisiei juridice sub nr.4c-11/443/2016 din 30.03.2016.

Camera Deputaţilor este Cameră decizională, conform dispoziţiilor art. 75 alin. (1) din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat.
Senatul a respins propunerea legislativă în şedinţa din data de 21 martie 2016, în calitate de primă Cameră sesizată. 
Până la redactarea prezentului aviz, Guvernul României nu a transmis un punct de vedere.
Inițiativa legislativă are ca obiect de reglementare îndeplinirea demersurilor legale de către Guvern pentru a recâştiga dreptul de utilizare a imobilului cunoscut sub numele de „Casa Radio”, în vederea realizării unui complex muzeal care să includă un Muzeu al Dictaturii Comuniste.
În şedinţa din data de 5 aprilie 2016, potrivit art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat actul normativ supus avizării, expunerea de motive şi au avut în vedere avizul negativ al Consiliului Legislativ, transmis cu nr. 1376 din data de 29.12.2015.
În urma dezbaterilor, Comisia juridică, de disciplină şi imunităţi a hotărât să acorde aviz negativ propunerii legislative, din următoarele considerente:
1. Din redactarea proiectului rezultă că nu este cunoscută situaţia actuală a clădirii şi a terenului aferent, pentru a putea fi promovate soluţiile legislative corecte cu privire la acest imobil;
2. Propunerea legislativă trebuia să aibă în vedere contractele de parteneriat public-privat deja încheiate de statul român cu investitori străini, precum şi consecinţele în cazul unei eventuale rezilieri a acestora; 
3. Proiectul nu are ataşată fişa financiară cerută de lege în situaţia în care se fac propuneri de acte normative care conduc la majorarea cheltuielilor bugetare, nu cuprinde evaluarea efortului bugetar şi nu indică sursa de finanţare, potrivit art. 7 din Legea responsabilităţii fiscal-bugetare nr.69/2010 cu modificările şi completările ulterioare şi art. 15 alin.(l) din Legea nr.500/2002 privind finanţele publice.
4. Este încălcat art. 138 alin. (5) din Constituția României, care prevede că nici o cheltuială bugetară nu poate fi aprobată fără stabilirea sursei de finanțare.

 Potrivit dispoziţiilor art. 73 din Constituţia României, republicată, prin obiectul său de reglementare, proiectul de act normativ se încadrează în categoria legilor ordinare.
     PREŞEDINTE,                               
                                                       SECRETAR,

         Bogdan Liviu CIUCĂ

    
                                             Sorin Constantin STRAGEA
Consilier parlamentar,

Alina Grigorescu

